MILAN Bandić i ljudi iz vodstva grada održali su presicu na kojoj su govorili o potresu i njegovim posljedicama.

Jedna od tema je i nadoknada štete.

Bandić je rekao da mu je žao što njegov prijedlog o obnovi fasada i sanaciji pročelja zadnje četiri godine nije naišao na pozitivan odjek u javnosti.

"80 posto je Grad Zagreb nudio ljudima da pomogne, a 20 posto da oni osiguraju. Odgovorno tvrdim, ovo nitko ne bi rekao u Hrvatskoj osim mene, ja ću to reći jer je to istina, kao da se ispovijedam dragom Bogu, nesretan sam zbog toga, jer da je bilo razumijevanja i da se to napravilo, mi danas ne bismo imali 5 posto štete koju smo pretrpjeli u donjogradskim i gornjogradskim blokovima. To vam govori čovjek koji je u životu i žbukao i armirao", rekao je Bandić.

Izrazio je sućut obitelji djevojčice koja je poginula nakon potresa te svima onima koji su pogođeni koronavirusom ili potresom.

Bandić je rekao da će Zagreb i Holding sve zgrade i kuće koje su dobile ili će dobiti markicu "privremeno neuporabljivo" i "neuporabljivo" osloboditi režija svih društava koja isporučuju javnu uslugu - Holdinga, komunalne naknade i pričuve.

Donira 20 posto plaće

Bandić je rekao da će ugostitelje, trgovce i obrtnike osloboditi najamnine gradskih prostora dok traje pandemija koronavirusa. Oni koji žive u zgradama neupotrebljivim nakon potresa neće morati plaćati režije gradskim tvrtkama. Očekuje i od državnih da učine isto. Tražit će od održave da se ne moraju plaćati ni komunalna davanja.

Tekst se nastavlja ispod oglasa

Rekao je da će 20 posto svojih primanja davati u fondove za pomoć od koronavirusa i potresa.

Na pitanje novinarke hoće li Zagrebparking prestati naplaćivati parking na uzoru na 'neke druge europske gradove', Bandić se naljutio i rekao da su to dezinformacije.

Prijave štete

Pročelnica Ureda za gospodarstvo Mirka Jozić rekla je kako je prije nekoliko minuta objavljen poziv za prijave šteta oštećenika nedjeljnog potresa. Obrazac je moguće popuniti elektronski da bi se smanjili socijalni kontakti, a tko nema tu mogućnost, može poslati i poštom ili doći do pisarnice i popuniti. Šest je adresa gdje se to može učiniti.

"Nakon prijave štete, gradsko povjerenstvo unosi prijave u registar šteta koji je baza na temelju koje će stručno povjerenstvo utvrđivati visinu štete. Zakonom je propisano što se sve može dobiti, koliko i tko se sve može javiti. Oštećenici koji imaju osiguranu imovinu ne mogu se prijaviti, kao ni oni koji nemaju legaliziranu imovinu. Iznimke se mogu raditi. Prihvaćat će se zahtjevi koji imaju štetu preko 60 posto na objektu i njima se može po ovom pozivu, tako je zakon regulirao, odobriti do 5 posto vrijednosti te štete. Vlada iznimno može taj postotak i povećati", rekla je Jozić.

Pročelnik Ureda za upravljanje hitnim situacijama Pavle Kalinić rekao je da su od nedjelje do danas zaprimili preko 20.000 prijava oštećenja na objektima, a od ponedjeljka je puštena i aplikacija za prijavu.